Τμήμα Νομικής του Δημοκρίτειου Πανεπιστημίου Θράκης

Ιστορία

Το Δημοκρίτειο Πανεπιστήμιο Θράκης (Δ.Π.Θ.) ιδρύθηκε τον Ιούλιο του 1973 με το Νομοθετικό Διάταγμα υπ' αριθ. 87 της 27 Ιουλίου 1973, με το οποίο διάταγμα σηματοδοτήθηκε και η ίδρυση και του Πανεπιστημίου Κρήτης.  Ξεκίνησε τη λειτουργία του το ακαδημαϊκό έτος 1974 - 1975, τα αμέσως δηλαδή επόμενα έτη μετά την κατάλυση της Χούντας των Συνταγματαρχών στην Ελλάδα, κατά την περίοδο της θητείας της δικτατορικής κυβέρνησης του Γεωργίου Παπαδόπουλου (13 Δεκεμβρίου 1967 - 8 Οκτωβρίου 1973) 
Το τμήμα της Νομικής του Δημοκρίτειου Πανεπιστημίου Θράκης ιδρύθηκε το 1974 και άρχισε να λειτουργεί την ίδια χρονιά, μόλις έναν χρόνο μετά την ίδρυση Πανεπιστημίου και αποτελεί το ένα από τα δύο πρώτα τμήματα που δημιουργήθηκαν, μαζί με αυτό των Μηχανικών στην πόλη της Ξάνθης. Το έτος ίδρυσης και έναρξης λειτουργίας του τμήματος της Νομικής, η χώρα βρισκόταν υπό την εξουσία της τελευταίας  πραξικοπηματικής κυβέρνησης, αυτής του Αδαμαντίου Ανδρουτσόπουλου (25 Νοεμβρίου 1973 - 23 Ιουλίου 1974).  Την περίοδο έκδοσης στο ΦΕΚ του διατάγματος αναφορικά με την ίδρυση του Δημοκρίτειου Πανεπιστημίου Θράκης, Υπουργός Εθνικής Παιδείας και Θρησκευμάτων διατελούσε ο Θεοφύλακτος Παπακωνσταντίνου.  
Το τμήμα της Νομικής συνιστά το πρώτο πανεπιστημιακό τμήμα εκ των επτά που λειτούργησε στην πόλη της Κομοτηνής, και στεγαζόταν στον χώρο που σήμερα είναι γνωστό σε φοιτητές αλλά και ντόπιους ως «Παλιά Νομική». Οι παλαιές εγκαταστάσεις της Νομικής Σχολής βρίσκονται απέναντι από το κτήριο της Περιφέρειας  Αν. Μακεδονίας και Θράκης και σήμερα στεγάζει τα τμήματα Ιστορίας Εθνολογίας, Γλώσσας, Φιλολογίας και Πολιτισμού Παρευξείνιων Χωρών και Κοινωνικής Διοίκησης. 
Η δημιουργία μίας σύγχρονης πανεπιστημιούπολης στα πρότυπα των campus του εξωτερικού, κρίθηκε αναγκαία εξαρχής και οι πρυτανικές αρχές ήδη από τα πρώτα έτη λειτουργίας του ΔΠΘ ξεκίνησαν να προβαίνουν σε ενέργειες προς αυτήν την κατεύθυνση. Η υπόθεση δεν ήταν καθόλου εύκολη, αφού η διαδικασία των απαλλοτριώσεων συνάντησε σοβαρές αντιδράσεις. Από τέλος της δεκαετίας του ‘70 αρχές της δεκαετίες του ‘80 χρονολογείται η έναρξη εργασιών στην πανεπιστημιούπολη Κομοτηνής, που δημιουργήθηκε στη βόρεια πλευρά της πόλης. Στο χώρο αυτό βρίσκεται το κτίριο της διοίκησης του Πανεπιστημίου, το εστιατόριο και οι φοιτητικές εστίες, και πλέον και το Τμήμα της Νομικής, μεταξύ άλλων. 
Από ευρωπαϊκά κονδύλια και εθνικούς πόρους χρηματοδοτήθηκε η νέα Νομική Σχολή Κομοτηνής στην πανεπιστημιούπολη. Το κτίριο που χαρακτηρίζεται από την ιδιαίτερη αρχιτεκτονική του και τους γυάλινους θόλους της οροφής. Το 2001 έγινε η πρώτη εγκατάσταση φοιτητών της Νομικής εκεί και σήμερα στεγάζει επίσης το τμήμα Οικονομικών Επιστημών, αλλά και πολλές δραστηριότητες καθ’όλη τη διάρκεια της χρονιάς. Αποτελεί παράρτημα της Εθνικής Σχολής Δικαστών και σε αυτό το κτίριο λαμβάνουν χώρα πανελλαδικής εμβέλειας συναντήσεις όπως αυτή των Ιστορικών του Δικαίου. Επιμορφώσεις και σεμινάρια παρουσία των ανώτερων δικαστικών της χώρας γίνονται επίσης εκεί σε τακτά χρονικά διαστήματα.

Καθηγητές

Γιούνη Μαρία 
Δαλακούρας Θεοχάρης
Δημητρίου Δημήτριος 
Δημόπουλος Χαράλαμπος
Καλαβρός Κωνσταντίνος 
Κωνσταντινίδης Άγγελος
Μανιώτης Δημήτριος 
Μαρίνος Μιχαήλ-Θεόδωρος 
Παντελίδου Καλλιρόη 
Παύλου Στέφανος
Ρέμελης Κωνσταντίνος 
Σταματόπουλος Στυλιανός 
Τριανταφυλλάκης Γεώργιος 
Χαραλαμπάκης Αριστοτέλης

Εργαστήριο Εγκληματολογικών Επιστημών

Το Εργαστήριο Εγκληματολογικών Επιστημών (ΕρΕγΕπ) της Νομικής Σχολής του Δημοκριτείου Πανεπιστήμιου Θράκης ιδρύθηκε το 1974 με το άρθρο 3 του υπ’αριθμ.633 π.δ. της 27/30.9.1974 (ΦΕΚ Α’ 273) αρχικά ως «Εργαστήριο Εγκληματολογίας και Δικαστικής Ψυχιατρικής» και εντάχθηκε στον Τομέα των Ποινικών και Εγκληματολογικών Επιστημών της Νομικής Σχολής. Ενεργοποιήθηκε το 1986 και το 1993 με την Υπουργ. Απόφαση Β1/446 της 8.4.1993 άλλαξε η ονομασία του σε «Εργαστήριο Εγκληματολογικών Επιστημών». Το Εργαστήριο λειτούργησε με εσωτερικό κανονισμό, ο οποίος εγκρίθηκε με το π.δ.165/1990.
Με πρωταρχικό σκοπό τη μελέτη, την έρευνα και την εμβάθυνση στο γνωστικό αντικείμενο των Εγκληματολογικών Επιστημών, το ΕρΕγΕπ αποτελεί το εργαστήριο με τη δυναμικότερη παρουσία στη Σχολή, με το ακαδημαϊκό του έργο να περιλαμβάνει σειρά επιστημονικών διαλέξεων, σεμιναρίων, ημερίδων, συνεδρίων, ενημερώσεων κοινού και άλλων επιστημονικών εκδηλώσεων, καθώς και διεξαγών επιστημονικών ερευνών.

Εικονικές Δίκες

Η σχολή δραστηριοποιείται στην προώθηση, συμμετοχή και υποστήριξη διάφορων διεθνών και εθνικών Εικονικών Δικών, συντονίζει τις προσπάθειες των διάφορων ομάδων καθώς και την χρηματοδότησή τους. Η Νομική Σχολή Κομοτηνής ήταν η πρώτη σχολή στην Ελλάδα, που συμμετείχε σε διεθνή εικονική δίκη.

Telders International Law Moot Court Competition

Το ΔΠΘ συμμετέχει με παράδοση ετών (από το 1986) στον Διαγωνισμό Εικονικής Δίκης Διεθνούς Δικαίου Telders, στην έδρα του δικαστηρίου των Ηνωμένων Εθνών, στη Χάγη. Στόχος του προγραμματος είναι η εκ βάθους εντρύφηση των φοιτητών στο Δημόσιο Διεθνές Δίκαιο και η ανάπτυξη των νομικών τους δεξιοτήτων. Αποτελεί ένα απαιτητικό πνευματικό εγχείριμα που αρχίζει με την ενδελεχή γνώση των θεμάτων που πραγματεύεται η εκάστοτε υπόθεση. Οι συμμετέχοντες καλούνται να συντάξουν ένα δικόγραφο για κάθε διάδικο μέρος, εντος τεσσάρων μηνών, μεταξύ Οκτωβρίου και Ιανουαρίου. Στην συνέχεια η προετοιμασία εστιάζει στην ακροαματική διαδικασία, που διεξάγεται τον Μάϊο στην Χάγη. Το. 2015  πήρε την 1η θέση στη γενική κατάταξη της Εικονικής Δίκης Διεθνούς Δικαίου στη Χάγη.

Εκπαιδευτική Εικονική Ποινική Δίκη

To Εργαστήριο Ποινικού και Ποινικού Δικονομικού Δικαίου διοργανώνει κάθε χρόνο μια εικονική ποινική δίκη που διεξάγεται στον χώρο της Νομικής Σχολής το ΔΠΘ . Η εν λόγω εικονική δίκη αποτελεί μια αναπαράσταση ενός ποινικού δικαστηρίου, όπου όλοι οι συμμετέχοντες είναι φοιτητές και διαδραματίζεται ζωντανά πώς εξελίσσεται μια δίκη από την κατάθεση των μαρτύρων έως την απονομή της δικαιοσύνης μέσω της έκδοσης της απόφασης.

ELSA Moot Court Competition on WTO Law

Ο διαγωνισμός EMC2 διοργανώνεται εδώ και 14 χρόνια από την European Law Students’ Association (ELSA), υπό την αιγίδα του Παγκόσμιου Οργανισμού Εμπορίου (WTO), και αποτελεί προσομοίωση της διαδικασίας επίλυσης διεθνών εμπορικών διαφορών. Κάθε χρόνο η υπόθεση του διαγωνισμού επικεντρώνεται σε διάφορες πτυχές και συνθήκες του διεθνούς οικονομικού δικαίου όπως η GATT και η TRIPS.
Η Σχολή συμμετέχει στον Παγκόσμιο Διαγωνισμό από το 2013. Φοιτητές Νομικής κυρίως αλλά και Οικονομικών εκπροσωπούν το Σχολή τους είτε ως ενάγοντες είτε ως εναγόμενοι καταθέτοντας τα δικόγραφα (written submissions). Μετά από αυτό το στάδιο, οι ομάδες έχουν την ευκαιρία να αγορεύσουν μπροστά από ένα Πάνελ που αποτελείται από εξειδικευμένους δικηγόρους ή καθηγητές Διεθνούς Οικονομικού Δικαίου. Λόγω της φύσης του διαγωνισμού υπάρχου γύροι ανά ήπειρο (regional rounds), δηλαδή στην Ευρώπη, στην Αφρική, στην Ασία, στην Βόρεια και Νότια Αμερική. Ο τελικός γίνεται τον Ιούνιο, στην έδρα του Παγκόσμιου Οργανισμού Εμπορίου η οποία βρίσκεται στη Γενεύη.

Εικονική Δίκη στο Ευρωπαϊκό Δικαστήριο Δικαιωμάτων του Ανθρώπου

H Εικονική Δίκη Ευρωπαϊκού Δικαίου Δικαιωμάτων του Ανθρώπου, είναι άλλος ένας φοιτητικός διαγωνισμός, στον οποίον η Νομική του ΔΠΘ λαμβάνει μέρος. Στο πλαίσιο αυτής, οι συμμετέχοντες καλούνται να εμβαθύνουν σε διάφορα ζητήματα σχετικά με τα ανθρώπινα δικαιώματα, με αφορμή μία συγκεκριμένη υπόθεση. Μελετώντας τη νομολογία του Ευρωπαϊκού Δικαστηρίου Δικαιωμάτων του Ανθρώπου και τη σχετική βιβλιογραφία, κάθε ομάδα συντάσσει δύο δικόγραφα. Το ένα από αυτά αφορά τον προσφεύγοντα, ο οποίος υποστηρίζει ότι κάποιο ή κάποια δικαιώματα του, όπως αυτά προβλέπονται στην Ευρωπαϊκή Σύμβαση Δικαιωμάτων του Ανθρώπου, έχουν παραβιαστεί, ενώ το δεύτερο εξετάζει την υπόθεση από την πλευρά του κράτους. Οι συμμετέχοντες αποστέλλουν τα δικόγραφα τους, τα οποία αξιολογούνται μεμονωμένα και συνολικά και μόνο οι 16 ομάδες με την υψηλότερη βαθμολογία προκρίνονται στην τελική φάση της ακροαματικής διαδικασίας, η οποία πραγματοποιείται στο Ευρωπαϊκό Δικαστήριο Ανθρωπίνων Δικαιωμάτων στο Στρασβούργο.

Παρακολούθηση δικών στα δικαστήρια Κομοτηνής

Κάθε χρόνο οργανώνονται επισκέψεις στα Δικαστήρια της Κομοτηνής, με σκοπό οι φοιτητές να παρακολουθήσουν πώς αποδίδεται η δικαιοσύνη στην πράξη και να εξοικειωθούν με τη νομική πρακτική.

Επίσκεψη στο σωφρονιστικό κατάστημα Κομοτηνής

Στο πλαίσιο του μαθήματος της Σωφρονιστικής οργανώνονται κάθε χρόνο επισκέψεις στο σωφρονιστικό κατάστημα της Κομοτηνής, στο οποίο οι φοιτητές έχουν την ευκαιρία να έρθουν σε επαφή με τον χώρο του ιδρύματος αλλά και με τους σωφρονιστικούς υπαλλήλους.

Επίσκεψη στο Εγκληματολογικό Μουσείο

Στο πλαίσιο του μαθήματος της Εγκληματολογίας διοργανώνεται ετησίως επίσκεψη στο εγκληματολογικό μουσείο του Εργαστηρίου Ιατροδικαστικής και Τοξικολογίας του Πανεπιστημίου Αθηνών.

Ρητορικός Όμιλος

Ο Ρητορικός Όμιλος Νομικής Σχολής ΔΠΘ ξεκίνησε τη λειτουργία του από το ακαδημαϊκό έτος 2011-2012. Είναι μια πρωτοβουλία από φοιτητές για φοιτητές, με σκοπό να τους φέρει σ' επαφή με τη τέχνη της Ρητορικής και Επιχειρηματολογίας. Κάθε εβδομάδα διοργανώνονται προπονήσεις, στις οποίες οι φοιτητές καλούνται να υποστηρίξουν τα επιχειρήματα τους με βάση τους κανόνες της λογικής και της ρητορικής τέχνης.
Παράλληλα τα μέλη του Ρητορικού Ομίλου λαμβάνουν μέρος σε τουρνουά επιχειρηματολογίας άλλων ελληνικών Πανεπιστημίων, οπού έχουν αποσπάσει σημαντικές διακρίσεις. Από τη συμμετοχή στις προπονήσεις και τα τουρνουά, μπορεί κανείς να βελτιώσει την ικανότητα ανάπτυξης επιχειρημάτων και διάρθρωσης συγκροτημένου προφορικού λόγου.

ELSA

Η Ευρωπαϊκή Ένωση Νέων Νομικών (The European Law Students’ Association – ELSA) είναι ο μεγαλύτερος, ανεξάρτητος, μη πολιτικός οργανισμός φοιτητών Νομικής και νέων δικηγόρων παγκοσμίως. Αριθμεί πάνω από 40.000 μέλη σε 300 Νομικές Σχολές σε 42 χώρες της Ευρώπης. 
Η ELSA Komotini αποτελεί τοπικό παράρτημα της ELSA Greece στην Κομοτηνή. Εδρεύει στην Νομική Σχολή του Δημοκριτείου Πανεπιστημίου Θράκης, όπου βρίσκεται και το γραφείο της. Τα τακτικά μέλη της, που σήμερα υπερβαίνουν τα 200, είναι –και μπορούν να γίνουν- φοιτητές και απόφοιτοι της Νομικής Σχολής ΔΠΘ, αλλά και νέοι δικηγόροι, μέχρι την ηλικία των 30 ετών. 
Σκοπός της ELSA είναι η συμβολή στην νομική εκπαίδευση μέσω της παροχής ευκαιριών επιμόρφωσης στους φοιτητές νομικής και νέους νομικούς. Ο σκοπός αυτός επιτυγχάνεται μέσω της διοργάνωσης δράσεων, όπως: σεμινάρια/ συνέδρια νομικού ενδιαφέροντος, νομικά σχολεία (θερινά – χειμερινά), ακαδημαϊκές και εκπαιδευτικές επισκέψεις, εικονικές δίκες σε εθνικό και διεθνές επίπεδο, ομάδες νομικής έρευνας, έκδοση νομικού περιοδικού, αποστολές σε όργανα των Ηνωμένων Εθνών και της Ευρωπαϊκής Ένωσης, πρόγραμμα πρακτικής άσκησης στο εξωτερικό, και άλλα.

Τομείς

Η σχολή διαθέτει τομείς μαθημάτων που καλύπτουν το σύνολο του εύρους του νομικού (αλλά και του ευρύτερου) αντικειμένου. Συγκεκριμένα οι τομείς διακρίνονται σε:
-Τομέας Ιδιωτικού Δικαίου
-Τομέας Δημοσίου Δικαίου & Πολιτικής Επιστήμης
-Τομέας Ποινικών & Εγκληματολογικών Επιστημών
-Τομέας Διεθνών Σπουδών
-Τομέας Δικαίου των Επιχειρήσεων & Εργασιακού Δικαίου

Telders International Law Moot Court Competition

Το Τμήμα Νομικής ΔΠΘ συμμετέχει από το 1986 στον Διεθνή Διαγωνισμό της Δίκης Διεθνούς Δικαίου Telders ο οποίος διοργανώνεται από το Πανεπιστήμιο του Leiden (Ολλανδία) και λαμβάνει χώρα τον Απρίλιο κάθε έτους στο Διεθνές Δικαστήριο των Ηνωμένων Εθνών στη Χάγη.
Μέσα στην πολυετή παρουσία στον διαγωνισμό, οι αποστολές της Νομικής Σχολής του ΔΠΘ έχουν πολλαπλώς διακριθεί, χτίζοντας μια ισχυρή βάση στον χώρο των διεθνών εικονικών δικών. Οι διακρίσεις του ΔΠΘ εκτείνονται στα δικόγραφα των διαδίκων, την παρουσία στην ακροαματική διαδικασία, όσο και την συνολική καλύτερη επίδοση, την συμμετοχή στον τελικό, νίκη στον τελικό καθώς και το μεγάλο βραβείο του διαγωνισμού, Max Hubber Award, για την καλύτερη συνολική επίδοση. 
Οι συμμετοχές της Νομικής Σχολής του ΔΠΘ που έχουν λάβει διάκριση είναι οι εξής:
1999 - Τρίτη θέση στη γενική κατάταξη.
2002 - Πρώτο βραβείο στην ακροαματική διαδικασία και Τρίτη θέση στη γενική κατάταξη.
2003 - Πέμπτη θέση στη γενική κατάταξη.
2004 - Πρώτο βραβείο στη Γραπτή διαδικασία (προσφεύγων και εναγόμενος) και Τέταρτη θέση στη γενική κατάταξη.
2008 - Πρώτο βραβείο στην Γραπτή διαδικασία (προσφεύγων), Τέταρτη θέση στη γενική κατάταξη και Βραβείο EUROCONTROL για την καλύτερη ομαδική προσπάθεια.
2009 - Τρίτη θέση στη γενική κατάταξη.
2012 - Πρώτη θέση στη γραπτή διαδικασία (προσφεύγων) και πέμπτη θέση στη γενική κατάταξη.
2015 - Πρώτη θέση στη γενική κατάταξη, Βραβείο Max Hubber για την συνολικά υψηλότερη βαθμολογία, καλύτερο δικόγραφο αιτούντων, πρώτη θέση και των δύο ελληνικών ομάδων στον ημιτελικό ως διάδικοι μερών και συμμετοχή των εναγομένων στον τελικό με το αντίστοιχο βραβείο finalist (δεύτεροι στην ακροαματική διαδικασία).
2016: Τρίτη θέση στη γενική κατάταξη.

5.1.2 ELSA Moot Court Competition on WTO Law

2014 : Kαλύτερο Δικόγραφο από την πλευρά των εναγομένων στον έναν από τους 2 γύρους (regional rounds) που διεξάγονται στην Eυρώπη. Το έπαθλο των φοιτητών της Ομάδας ήταν υποτροφίες για την παρακολούθηση εξειδικευμένων μαθημάτων διεθνούς οικονομικού δικαίου στο εγνωσμένης φήμης πρόγραμμα Ιnternational Economic Law and Policy (IELPO) του Πανεπιστημίου της Βαρκελώνης.

5.1.3 Εικονική Δίκη στο Ευρωπαϊκό Δικαστήριο Δικαιωμάτων του Ανθρώπου

2015 - Καλύτερο δικόγραφο από την πλευρά των εναγομένων.

Η βιβλιοθήκη

Η Βιβλιοθήκη της Νοµικής Σχολής λειτούργησε για πρώτη φορά το ακαδηµαϊκό έτος 1974-75, ταυτόχρονα µε την ίδρυση του Τµήµατος Νοµικής. Στην πορεία προστέθηκαν και τα Τµήµατα Κοινωνικής ∆ιοίκησης και ∆.Ο.Σ.Α. (∆ιεθνών Οικονοµικών Σχέσεων Ανάπτυξης). Το ακαδηµαϊκό έτος 2009-2010 προστέθηκαν 2 ακόµη νέα τµήµατα: το Τµήµα Πολιτικών Επιστηµών και το Τµήµα ∆ιοίκησης Επιχειρήσεων. Απώτερος σκοπός της είναι η υποστήριξη της ακαδηµαϊκής έρευνας και της εκπαίδευσης ευρύτερα στα πλαίσια που ορίζουν τα προγράµµατα σπουδών των οικείων Ακαδηµαϊκών Τµηµάτων. Το 2003 εγκαταστάθηκε στο νεότευκτο κτίριο της Νοµικής Σχολής στην Πανεπιστηµιούπολη Κοµοτηνής.
Στη Βιβλιοθήκη λειτουργεί από το έτος 2000 Κέντρο Ευρωπαϊκής Τεκµηρίωσης. Το Κ.Ε.Τ. είναι ένα από τα δίκτυα πληροφόρησης της Ε.Ε., που έχει στόχο, µέσα από τη συστηµατική κατάγραφή και τεκµηρίωση των ευρωπαϊκών εκδόσεων, την προώθηση της ενηµέρωσης του πολίτη σε θέµατα της καθηµερινότητάς του αλλά και σε θέµατα επιστηµονικής έρευνας που άπτονται της Ευρωπαϊκής Ολοκλήρωσης.
Το αναγνωστήριο βρίσκεται σε χωριστό χώρο από τη Βιβλιοθήκη, στον πρώτο όροφο της σχολής, απέναντι από τη βιβλιοθήκη.

Επίτιμοι Διδάκτορες

Ζαν-Κλοντ Γιούνκερ
Προκόπης Παυλόπουλος
Κάρολος Παπούλιας
Παναγιώτης Πικραμμένος
Χρήστος Ροζάκης
Βασίλειος Σκουρής

Απόφοιτοι

Λάκης Λαζόπουλος
Ευριπίδης Στυλιανίδης
Γιώργος Φλωρίδης
Κωνσταντίνος Ρέμελης
Γιώργος Βασιλειάδης
Αλέξης Κούγιας
Κωνσταντίνος  Τσιτσελίκης
Βασίλειος Τσιλίκας
Άλκης Δερβιτσιώτης
Παρούλα Νάσκου-Περράκη
Αναστασία Καλλιοντζή
Βασιλής Αλεξανδρής
Γιάννης Αδαμόπουλος
Θοδωρής Ξυδιάς
Βασιλής Μπορνόβας
Γιάννης Λαμπρόπουλος
Γιώργος Παυλίδης